Hoe word ek 'n spanspeler by die werk? - Solidariteit Wêreld LoopbaanSolidariteit Wêreld Loopbaan
Tuis › Artikels › Hoe word ek 'n spanspeler by die werk?
Hoe word ek 'n spanspeler by die werk?
Jy verkies dalk om alleen sonder enige onderbrekings te werk maar talle werkplekke sal ook van jou vereis om 'n spanspeler te wees.
In die werkplek is daar baie take wat jy moontlik op jy eie kan hanteer maar daar gaan ook geleenthede wees waar daar van jou verwag word om deel van 'n span 'n taak te voltooi. Almal is nie noodwendig ewe goeie spanspelers nie – party floreer in 'n span en ander werk vinniger op hul eie.
Werkplekke sal van werknemers verwag om in spanne te werk vir byvoorbeeld 'n baie groot projek wat nie deur een persoon hanteer kan word nie, om ekstra kreatiwiteit te kry vir 'n spesifieke projek of om 'n projek vinniger te probeer afhandel.
Dit is dus die moeite werd om jou vaardighede só te verfyn en aan te pas dat jy 'n waardevolle bydrae tot 'n span kan maak. As jy kan wys dat jy alleen die mas kan opkom maar ook baie goed in 'n span kan werk, kan dit voordelig wees vir jou loopbaan.
Só word jy 'n spanspeler
Spanspelers bring almal sekere kwaliteite en sterkpunte na die tafel. Vind dus uit wat jou sterkpunte is – dit waarin jy goed is. Dalk kan jy goed organiseer of dalk kan jy mense motiveer? Jy is dalk goed met navorsing of jy het kreatiewe idees. Jy het iets om by te dra. ongeag wat jou sterkpunte is.
Die belangrikste is om te wys dat jy belangstel en dat jy toegewyd is tot die taak wat die span moet verrig. Maak dus seker dat jy daar is wanneer jy benodig word en dra soveel by as wat jy moontlik kan – wees betroubaar en verantwoordelik.
Jy moet ook aanpasbaar wees. Al is jy die kreatiewe een, beteken dit nie almal gaan van al jou idees hou of dat jou idees uiteindelik geïmplementeer gaan word nie, maar dit is belangrik om te wys dat jy die einddoel in sig het ongeag of dit jou idees is wat uiteindelik gaan seëvier.
Dit is ook noodsaaklik om te luister. Jy is slegs 'n spanspeler wanneer jy bereid is om na almal se idees te luister en hul sienings oorweeg. Wys dat jy almal ondersteun en dat jy respek het vir hulle en hul standpunte.
Wanneer mense in 'n span saamwerk, bou dit vertroue en verhoudings. Dit sal help om trots te wees op jou kollegas en om saam met hulle te werk.
College Recruiter: https://www.collegerecruiter.com/blog/2015/07/14/10-qualities-of-an-excellent-team-player-at-any-workplace/
Mind Tools: https://www.mindtools.com/pages/article/newTMM_53.htm
Project Manager: https://www.projectmanager.com/blog/how-to-be-a-team-player
Forbes: https://www.forbes.com/sites/forbescoachescouncil/2018/12/18/15-top-tips-to-become-a-better-team-player-at-work/#1e7376663f6e